Defenzívny stredopoliar klubu Šachťor Soligorsk zažil dramatický koniec súťaže so šťastným koncom. Po bronze a po striebre si konečne vychutnal chvíle s víťaznou trofejou.
"Doteraz neverím, že sa nám to podarilo. Nemali sme to vo svojich rukách. Museli sme vyhrať a čakať na cudziu pomoc. Náš zlatý gól padol v nadstavení. Bol som vo vytržení. Nevedel som, čo robiť a kam bežať," priznal Szöke pre Nový Čas.
Soligorsk triumfoval o jediný bod pred medzinárodne známejším tímom BATE Borisov. Napriek opatreniam oslavovalo na tribúnach okolo 1 500 fanúšikov.
"Za titul máme dohodnuté štedré prémie. Klub vždy splnil, čo sľúbil. Je finančne výborne zabezpečený. Má bohatých sponzorov." Szöke je s bieloruskou destináciou spokojný. Pravidelne hráva.
"Za tri roky som sa stal lídrom mužstva. Odohral som 100 zápasov, čo je na legionára dosť. Od nového ročníka budem služobne najstarším hráčom."
V krajine, kde vládne autoritársky režim prezidenta Alexandra Lukašenka, sa cíti bezpečne. "V 120-tisícovom Soligorsku je situácia úplne pokojná. Nemám strach. Môžem sa maximálne sústrediť na futbal. V uliciach mesta sa neštrajkuje." Deň po titule sa presunul na Slovensko. "Doma som nebol od 6. januára. Chcem byť teraz čo najviac s najbližšími. Chýbali mi."
KTO JE JÚLIUS SZÖKE (25)
- s futbalom začínal v R. Sobote a v Hnúšti
- štyri roky bol kmeňovým hráčom Podbrezovej
- počas hosťovania v Ružomberku debutoval v lige
- jednu sezónu odohral aj v Zlatých Moravciach
- rok strávil v kazašskom tíme Karaganda
- tretí rok hráva v klube Šachťor Soligorsk
- reprezentoval SR do 19 a do 21 rokov
ČELO KONEČNEJ TABUĽKY
1. Soligorsk3057:2159
2. BATE Borisov3065:3258
3. Žodino3055:3756
Autor: Miroslav Bukov I Foto: fcsachtar.by